會三山十二縣宰
作者：真德秀
朝代：宋

paragraphs: 皇皇造化鈞，橐籥生萬彙。
林林滿穹壤，異體實同氣。
痛癢本相關，彼己當一視。
矧惟守令職，休戚我焉寄。
盍推若保心，睠焉撫孩稚。
橫目事征求，往往學頑痹。
牀剝膚已侵，鷹擊毛盡摯。
但期己豐腴，皇恤彼憔悴。
近來二十年，貪風日滋熾。
蒲萄得凉州，西園鬨成市。
環詹郡邑間，太半皆污吏。
民窮盜乃起，原野厭枯胔。
哀哉罹禍徒，念之輒揮涕。
天地忽開張，清飆掃氛曀。
我乃於此時，擁旄忝爲帥。
顧慙老儒生，蹇拙乏長技。
同官爲僚友，努力圖共濟。
惟閩古大都，星羅邑十二。
豈無良大夫，與我同厥志。
要如羔羊直，委蛇自無愧。
勿爲碩鼠貪，躑躅乃多畏。
上方明黜陟，我亦公舉刺。
民言即豐碑，令問疾郵置。
黄堂一巵酒，殷勤抒至意。
慎勿多酌余，憂心正如醉。